CELEX: 32013R1133
Language: da
Date: 2013-11-07 00:00:00
Title: Kommissionens gennemførelsesforordning (EU) nr. 1133/2013 af 7. november 2013 om godkendelse af en mindre ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Kaki Ribera del Xúquer (BOB))

13.11.2013   
            
            
               DA
            
            
               Den Europæiske Unions Tidende
            
            
               L 302/22
            
         KOMMISSIONENS GENNEMFØRELSESFORORDNING (EU) Nr. 1133/2013
   af 7. november 2013
   om godkendelse af en mindre ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Kaki Ribera del Xúquer (BOB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 53, stk. 2, andet afsnit, og
   ud fra følgende betragtninger:
   
               (1)
            
            
               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Spaniens ansøgning om godkendelse af ændringer af varespecifikationen for den beskyttede geografiske betegnelse »Kaki Ribera del Xúquer«, der er registreret i henhold til Kommissionens forordning (EF) nr. 245/2002 (2).
            
         
               (2)
            
            
               Ansøgningen har til formål at ændre varespecifikationen med henblik på at præcisere produktbeskrivelsen med indføjelse af grænser for den maksimalt tilladte tolerance for mindre fejl i produktets skræl.
            
         
               (3)
            
            
               Kommissionen har gennemgået den pågældende ændring og konkluderet, at den er berettiget. Da der er tale om en mindre ændring, jf. artikel 53, stk. 2, tredje afsnit, i forordning (EU) nr. 1151/2012, kan Kommissionen godkende den uden at følge den procedure, der er fastsat i samme forordnings artikel 50, 51 og 52 —
            
         VEDTAGET DENNE FORORDNING:
   Artikel 1
   Varespecifikation for den beskyttede oprindelsesbetegnelse »Kaki Ribera del Xúquer« ændres i overensstemmelse med bilag I til denne forordning.
   Artikel 2
   Det konsoliderede enhedsdokument med de vigtigste elementer af varespecifikationen findes i bilag II til nærværende forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. november 2013.
      
         
            På Kommissionens vegne For formanden
         
         Dacian CIOLOȘ
         
            Medlem af Kommissionen
         
      
   
   
      (1)  EUT L 343 af 14.12.2012, s. 1.
   
      (2)  EFT L 39 af 9.2.2002, s. 12.
   
      BILAG I
      I varespecifikationen for den beskyttede oprindelsesbetegnelse »Kaki Ribera del Xúquer« godkendes følgende ændring:
      Den del af produktbeskrivelsen, som vedrører de fejl, produktet kan udvise, lyder som følger:
      »Frugtkødet må ikke være beskadiget. Dog kan mindre, æstetiske fejl i skrællen, som ikke skader produktets generelle kvalitet, holdbarhed og udseende i emballagen, accepteres inden for følgende grænser:
      
                  —
               
               
                  højst 1 cm2 af den samlede overflade for aflange eller rektangulære fejl. Den højst tilladte tolerance er 2 cm2, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge tilsynsrådets kvalitetsstandarder
               
            
                  —
               
               
                  en overflade svarende til en cirkel med en diameter på højst 1,5 cm for runde fejl. Den højst tilladte tolerance er 2,5 cm, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge tilsynsrådets kvalitetsstandarder.«
               
            
   
      BILAG II
      
         KONSOLIDERET ENHEDSDOKUMENT
      
      Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1)
      
      
         »KAKI RIBERA DEL XÚQUER«
      
      EF-Nr.: ES-PDO-0105-0114 – 1.4.2011
      
         BGB ( ) BOB (X)
      
      1.   Betegnelse
      
      »Kaki Ribera del Xúquer«
      2.   Medlemsstat eller tredjeland
      
      Spanien
      3.   Beskrivelse af landbrugsproduktet eller fødevaren
      
      3.1.   Produkttype
      
      
                  Kategori 1.6.
               
               
                  Frugt, grøntsager og korn, også forarbejdet
               
            3.2.   Beskrivelse af produktet med betegnelsen i punkt 1
      
      Kakifrugt (Diospyros kaki) af sorten »Rojo brillante« beregnet til friskkonsum. Kakifrugten er et bær, som normalt dannes uden bestøvning og derfor ingen kerner har.
      Frugtens egenskaber: På høsttidspunktet er frugten gulorange; den færdigmodnede frugt har en stærkt rød farve. Skrællen er af middel tykkelse og hæfter ganske godt an til frugtkødet. Frugtkødet er fast, orange eller rødligt, når frugten høstes, og får en stærkt rød farve, når frugten er moden. Den modne frugt har en sødlig smag. Inden modningen har den en meget syrlig smag. Formen er rund og let aflang.
      Ved forsendelse skal kakifrugterne være:
      
                  —
               
               
                  hele
               
            
                  —
               
               
                  med blomsterbæger og stilk
               
            
                  —
               
               
                  ubeskadigede (frugter med beskadiget eller råddent frugtkød tages fra)
               
            
                  —
               
               
                  rene, praktisk taget fri for synlige fremmedlegemer
               
            
                  —
               
               
                  fri for unormal ydre fugt
               
            
                  —
               
               
                  fri for fremmed lugt og/eller smag.
               
            Kakifrugter med beskyttet oprindelsesbetegnelse skal have en diameter på mindst 61 mm.
      Frugtkødet må ikke være beskadiget. Dog kan mindre, æstetiske fejl i skrællen, som ikke skader produktets generelle kvalitet, holdbarhed og udseende i emballagen accepteres inden for følgende grænser:
      
                  —
               
               
                  højst 1 cm2 af den samlede overflade for æstetiske fejl (som ikke påvirker frugtkødet) med en aflang eller rektangulær form. Den højst tilladte tolerance er 2 cm2, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge kvalitetsstandarderne for den beskyttede oprindelsesbetegnelse »Kaki Ribera del Xúquer«
               
            
                  —
               
               
                  en overflade svarende til en cirkel med en diameter på højst 1,5 cm for æstetiske fejl (som ikke påvirker frugtkødet) med en rund form. Den højst tilladte tolerance er 2,5 cm, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge kvalitetsstandarderne for oprindelsesbetegnelsen »Kaki Ribera del Xúquer«.
               
            3.3.   Råvarer (kun for forarbejdede produkter)
      
      —
      3.4.   Foder (kun for produkter af animalsk oprindelse)
      
      —
      3.5.   Specifikke etaper af produktionen, som skal finde sted i det afgrænsede geografiske område
      
      Alle faser af fremstillingsprocessen skal foregå i det afgrænsede geografiske område.
      3.6.   Særlige regler vedrørende udskæring, rivning eller emballering osv.
      
      —
      3.7.   Specifikke mærkningsregler
      
      De enkelte operatører anvender deres egne vareetiketter, som kan undersøges af kontrolinstansen, der skal sikre, at nomenklatur og logoer for den beskyttede oprindelsesbetegnelse anvendes korrekt. Etiketterne skal være forsynet med teksten »denominación de origen protegida »Kaki Ribera del Xúquer« «.
      4.   Præcis afgrænsning af det geografiske område
      
      Produktionsområdet omfatter jorder med de fornødne egenskaber til denne dyrkning i følgende kommuner: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón, der alle ligger i provinsen Valencia i regionen Valencia.
      Der dyrkes kaki på et ca. 1 300 ha stort areal i dette område.
      5.   Tilknytning til det geografiske område
      
      5.1.   Det geografiske områdes egenart
      
      
         Baggrund
      
      Kakitræet er et frugttræ i ibenholtfamilien, der stammer fra Kina, hvor dyrkningen begyndte i det 8. århundrede. I løbet af anden halvdel af det 19. århundrede blev dyrkningen af kaki indført i Vesteuropa og dukkede op i Spanien i 1870'erne. I dag ligger den nationale produktion hovedsagelig i regionen Valencia, hvor man finder det område, som er beskyttet af oprindelsesbetegnelsen »Kaki Ribera del Xúquer«. Her er 50 % af den samlede produktion koncentreret.
      Kakisorten »Rojo brillante« opstod af sig selv ved, at der blev sået frø i udkanten af en mark i Carlet. Den egentlige dyrkning af frugten gik i gang omkring 1960 i L’Alcúdia og har siden undergået en rivende udvikling.
      
         Det naturlige miljø
      
      Ribera del Xúquer er et naturområde i provinsen Valencia omgivet af en bred kvartær dal eller flodslette, der gennemstrømmes af floden Júcar (Xúquer på valenciansk) og bifloden Magro.
      En stor del af dyrkningsarealerne er beliggende på sletterne ved floderne Júcar og Magro. Jorderne er meget kompakte og frugtbare og består af aflejret materiale fra Júcar-floden og dennes bifloder, der har deres udspring i bjergene. I dalbundene, hvor arealerne kun har en svag hældning, findes der kolluvial jord, en rød løs jord, der egner sig godt til intensiv dyrkning.
      Områdets klima er mildt, og den årlige middeltemperatur 17 °C, i januar er middeltemperaturen 9-10 °C, og i august 24-25 °C. Der er meget sjældent overskyet, og det regner i gennemsnit 400-500 mm om året. Hertil kommer, at de omgivende bjerge beskytter planterne mod frost — især i dalene omkring bifloderne.
      5.2.   Produktets egenart
      
      Sorten »Rojo brillante« er en lokal sort fra området, der er resultatet af en spontan mutation af en anden lokal sort, og som derfor er særdeles velegnet til regionen Ribera del Xúquer, hvor dyrkningen af sorten er optimal.
      Forholdet mellem længde og diameter på kakifrugter fra det beskyttede område er lidt større end normalt, og frugternes ovale form er således mere udtalt. »Kaki Ribera del Xúquer« adskiller sig altså ved at være lidt mere aflang end normalt, hvilket giver frugterne fra det beskyttede område en helt særlig form. Hertil kommer, at de i gennemsnit er større end frugter fra andre produktionsområder på grund af det milde klima i området, hvor der ikke forekommer ekstreme temperaturudsving.
      »Kaki Ribera del Xúquer« har også en karakteristisk intens rød farve og en sød smag, når den er moden, hvilket sker tidligere takket være betingelserne i området. Frugten kan ligeledes høstes, før den bliver moden, og metoden til at fjerne adstringensen gør det muligt at markedsføre den, når kødet er fast, meget sødt og har den smag, der er typisk for kakifrugter produceret i regionen Ribera del Xúquer.
      5.3.   Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB).
      
      Det hedder om regionen Ribera del Xúquer, at det er kakifrugten »Rojo brillantes« vugge, for det var i denne region, sorten opstod som følge af en spontan mutation, og den er i dag veletableret i regionen og på markedet.
      De særlige jordbunds- og klimaforhold i det afgrænsede geografiske område afspejles i kakifrugtens egenskaber.
      Kombinationen af det milde klima på grund af Middelhavets nærhed og de kolluviale dyrkningsarealer, som er resultatet af vandløbene Júcar og Magro, der omgiver regionen, giver »Kaki Ribera del Xúquer« dens vigtigste specifikke egenskaber, dvs. en mere udtalt aflang form, der giver et større forhold mellem længde og diameter, en større frugt og en særlig farve, når den er moden.
      
         Henvisning til offentliggørelsen af specifikationen
      
      (Artikel 5, stk. 7, i forordning (EF) nr. 510/2006)
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  EFT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (EUT L 343 af 14.12.2012, s. 1).